Carina Christensen (KF), 2009-11-24:
Enhedslistens beslutningsforslag går ud på at afsætte 25 mio. kr. til at oprette en særlig støtteordning under Team Danmark for eliteidrætsudøvere med begrænsede muligheder for sponsorindtægter.
Lad mig for det første gøre opmærksom på, at eliteidrætsloven fastlægger, at det er Team Danmark, der tager stilling til, hvilke atleter og hvilke specialforbund der skal opnå støtte og på hvilken måde.
Det har Team Danmark den faglige kompetence til at gøre.
Det hverken kan eller skal jeg blande mig i som minister.
Derfor giver det heller ikke mening at oprette en særlig støtteordning for bestemte personer.
Det ligger helt inden for Team Danmarks autonomi at træffe de nødvendige beslutninger om at tildele elitesportsudøvere den nødvendige støtte, og det har jeg fuld tillid til at Team Danmark gør.
Eliteidrætten skaber forbilleder, inspiration og samlingspunkter for os alle.
Derfor har regeringen prioriteret eliteidrætten, ja, faktisk hele idrætsområdet, meget højt – formentlig højere end nogen tidligere regering.
Derfor er jeg også glad for, at det i finanslovforhandlingerne lykkedes regeringen og Dansk Folkeparti at tilvejebringe 110 mio. kr. til idrætten samt en række andre modtagere af tipsmidlerne.
Heraf modtager Team Danmark en ekstra bevilling på ca. 7 mio. kr. i de kommende 2 år.
Dermed er ikke alene Team Danmark, men også idrættens hovedorganisationer sikret et stabilt indtægtsgrundlag fra tipsmidlerne i de kommende 2 år.
Eliteidrættens situation blev belyst i Rambølls konsulentrapport.
Konklusionen er klar.
Danmark er flot med.
Vi ligger helt i toppen, når det gælder offentlig økonomisk støtte til den nationale eliteidrætsorganisation.
Med til billedet hører også, at Team Danmark i årene 2008-2011 har fået 10 mio. kr. årligt ekstra til talentudvikling.
Regeringen arbejder også på at sikre idrætten et stabilt indtjeningsniveau på lang sigt til gavn for både eliteidrætten og breddeidrætten, og derfor fremsætter regeringen forslag om liberalisering af spillemarkedet i indeværende folketingssamling.
Regeringen afviser på denne baggrund Enhedslistens beslutningsforslag.
Jeg vil gerne takke for bemærkningerne under førstebehandlingen i dag og også for de bemærkninger, der kom fra SF's ordfører.
Det er dog nok noget, der ligger lidt uden for det her lovforslag, men det er absolut emner, som kan være relevante at drøfte ved en anden lejlighed, og det gør jeg meget gerne.
Det foreliggende lovforslag følger op på den aftale om ophøret af overgangsordningerne på kulturområdet efter kommunalreformen, som regeringen og KL indgik i forbindelse med aftalen om kommunernes økonomi for 2010.
Den ordning, som lovforslaget hermed lægger op til, medfører, at de tidligere amtslige støttemidler til statsanerkendte museer, til konserveringscentre og til kommunalfuldmagtstilskud til kulturformål over 250.000 kr. alle forbliver i staten.
Processen forud for lovforslaget har for mig understreget, at der er en bred opbakning til den her beslutning fra de berørte kommuner og de berørte kulturinstitutioner.
Det glæder mig meget, og det afspejler, at det var en vigtig beslutning i forhold til fortsat at sikre og styrke gode kulturtilbud til alle over hele landet, og det synspunkt har jeg jo også fornemmet stor opbakning til her i salen i dag.
Lovforslaget indeholder yderligere to elementer.
For det første har lovforslaget betydning for en række museer, der før kommunalreformen blev støttet af flere kommuner i fællesskab.
De museer var i kraft heraf underlagt nogle særlige regler om samdriftstilskud, som medførte nogle fordelagtige vilkår for beregningen af statsstøtte.
Denne ordning er blevet fortsat i overgangsordningen, og med lovforslaget forlænges den yderligere uden fastsat udløbsdato.
Baggrunden er den pragmatiske, at det kan skabe store og urimelige problemer for ellers gode og veldrevne institutioner, hvis vi bare lader den falde bort.
For det andet skaber lovforslaget hjemmel til, at de tidligere kommunalfuldmagtstilskud kan forvaltes via kulturaftalerne.
Langt de fleste kommuner forvalter i dag tilskuddene på den her måde, og det har vist sig at være en rigtig, rigtig god model.
Med de ord vil jeg sige tak for bemærkningerne og se frem til en velvillig behandling i Kulturudvalget.